Komisjoni otsus,

15. märts 2002,

millega kehtestatakse spetsiaalne tervisekontroll teatavate kahepoolmeliste karploomade kogumiseks ja töötlemiseks, kelle amneetilise karploomamürgi (ASP) sisaldus ületab nõukogu direktiiviga 91/492/EMÜ sätestatud piirmäära

(teatavaks tehtud numbri K(2002) 1009 all)

(EMPs kohaldatav tekst)

(2002/226/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/492/EMÜ, milles sätestatakse elusate kahepoolmeliste karploomade tootmise ja turuleviimise tervishoiunõuded, [1] viimati muudetud direktiiviga 97/79/EÜ, [2] eriti selle lisa V peatüki viimast lõiget,

ning arvestades järgmist:

(1) Direktiivi 91/492/EMÜ lisa V peatüki punktis 7a sätestatakse, et amneetilise karploomamürgi (ASP) kogusisaldus karploomade söödavates osades (kogu kehas või mis tahes söödavates osades eraldi) ei tohi kõrgefektiivse vedelikkromograafia (HPLC) meetodit kasutades ületada 20 mg domoiinhapet kg kohta.

(2) Liikidesse Pecten maximus ja Pecten jacobaeus kuuluvate kahepoolsete karploomade puhul on teadusuuringud näidanud, et DA kontsentratsioonil kogu kehas vahemikus 20–250 mg/kg on DA kontsentratsioon inimtoiduks kasutatavas lähendajalihases ja/või sugunäärmetes tavaliselt alla 20 mg/kg.

(3) Uusi teadussaavutusi silmas pidades on asjakohane sätestada üksnes koristusetapiks ja üksnes põhjenduses 2 osutatud liikidesse kuuluvate kahepoolsete karploomade puhul direktiivis 91/492/EMÜ sätestatud piirmäärast kõrgem ASP tase kogu kehas.

(4) Liikmesriikide pädevate asutuste otsustada jääb, millistele ettevõtetele anda luba nende kahepoolmeliste karploomade eritöötluseks ning järelevalve "enesekontrolli" menetluste piisava kohaldamise üle, mis on sätestatud nõukogu 22. juuli 1991. aasta direktiivi 91/493/EMÜ (milles sätestatakse kalatoodete tootmise ja turuleviimise tervishoiunõuded, [3] viimati muudetud direktiiviga 97/79/EÜ) artiklis 6.

(5) Selle otsuse sätted tuleks uuesti läbi vaadata, kui teaduslike tõendusmaterjalide põhjal osutub muude veterinaarkontrollide kehtestamine või kehtestatud näitajate muutmine rahva tervise kaitsmiseks vajalikuks.

(6) Käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Erandina direktiivi 91/492/EMÜ lisa V peatüki punktist 7a võivad liikmesriigid lubada liikidesse Pecten maximus ja Pecten jacobaeus kuuluvate karploomade kogumist, kelle domoiinhappe (DA) sisaldus kogu kehas on üle 20 mg/kg, kuid alla 250 mg/kg, mis vastab lõike 2 nõuetele.

2. Lõikes 1 osutatud nõuded on järgmised:

a) karploomad peavad vastama käesoleva otsuse lisas sätestatud kogumistingimustele;

b) neid tuleb transportida pädeva asutuse juhatusel pitseeritud mahutites või veokites ning saata tootmispiirkondadest otse heakskiidetud ettevõttesse, kellel on luba nende karploomade eritöötluseks, mis hõlmab hepatopankrease, pehmete kudede või mistahes muude saastunud osade eemaldamise, mis ei vasta käesoleva lisa punktile 2. Pädev asutus peab loetelu eriluba omavatest ettevõtetest edastama Euroopa Komisjonile ja liikmesriikidele;

c) nende iga partiiga peab kaasas olema pädeva asutuse poolt välja antud registreerimisdokument, milles määratletakse nõuded, nagu on sätestatud direktiivi 91/492/EMÜ lisa II peatüki punktis 6, ning samuti millist anatoomilist osa või osi võib töödelda inimtarbimiseks. Pädev asutus ei või anda ajutist transpordiluba;

d) pärast hepatopankrease, pehmete kudede ja kõigi muude saastunud osade eemaldamist ei tohi inimtoiduks ettenähtud lähendajalihas ja/või sugunäärmetes sisalduv HPLC tehnikaga tuvastatav ASP tase ületada 20 mg/kg DA-d.

Artikkel 2

1. Valmistoote iga partiid kontrollitakse eriloa saanud ettevõttes. Kui lisas määratletud näidis sisaldab üle 20 mg/kg DA-d, hävitatakse kogu partii pädeva asutuse järelevalve all.

2. Lisa punktis 2 sätestatud piirmäärasid ületav hepatopankreas, pehmed koed ja mistahes muud mürgised osad (sealhulgas piirmäära 20 mg/kg DA-d ületav valmistoode) hävitatakse pädeva asutuse järelevalve all.

3. Pädev asutus tagab, et direktiivi 91/493/EMÜ artiklis 6 ettenähtud "tervise enesekontrolle" kohaldataks käesoleva otsuse artikli 1 lõike 2 punktis b osutatud valmististele. Tootja teatab pädevale asutusele kõigist tulemustest seoses valmistoodetega, mis ei vasta direktiivi 91/492/EMÜ lisa V peatüki punktile 7a.

Artikkel 3

Käesoleva otsuse sätted vaadatakse üle, pidades silmas teaduse arengut.

Artikkel 4

Käesolev otsus on adresseeritud liikmesriikidele.

Brüssel, 15. märts 2002

Komisjoni nimel

komisjoni liige

David Byrne

[1] EÜT L 268, 24.9.1991, lk 1.

[2] EÜT L 24, 30.1.1998, lk 31.

[3] EÜT L 268, 24.9.1991, lk 15.

--------------------------------------------------

LISA

1. ASP aktiivse toksilise episootia ilmnemise ajal tootmispiirkonna vetes ei tohi lubada liikide Pecten maximus and Pecten jacobaeus kahepoolmeliste karploomade kogumist, nagu on kehtestatud direktiivi 91/492/EMÜ lisa VI peatüki punktis 2.

2. Karploomade, kelle DA kontsentratsioon kogu kehas on üle 20 mg/kg, piiratud kogumisrežiimi võib alustada, kui ühe- kuni maksimaalselt seitsmepäevase intervalliga võetud proovide kaks järjestikust analüüsi näitavad, et DA kontsentratsioon kogu karploomas on alla 250 mg/kg ning inimtoiduks ettenähtud osades, mida tuleb analüüsida eraldi, alla 4,6 mg/kg. Kogu keha analüüse tehakse 10 karploomast koosneva homogenaadiga. Söödavate osade analüüsi tehakse 10 eri osast koosneva homogenaadiga.

3. Proovide võtmise kohad määrab pädev asutus tagamaks, et toode vastab punktis 2 nimetatud parameetritele. Kui kogumine on lubatud, tehakse vähemalt kord nädalas karploomade analüüse (kogu kehast ning lähendajalihas ja sugunääre eraldi). Kogumist võib jätkata, kui tulemused vastavad punktis 2 loetletud tingimustele.

--------------------------------------------------